FLY FLATE! Kakerlakker og rotter på flymatkjøkken
Gate Gourmet er en av SAS' flymatleverandører i USA, bekrefter flyselskapet overfor VG. I en stor rapport fra det amerikanske mattilsynet, Food and Drug Administration (FDA), kommer det frem at flere flymatleverandører har begått en rekke brudd, blant dem Gate Gourmet, skriver ABC News. FDA fant blant annet rotter, kakerlakker, skitne kjøkkenredskaper - og mat som ikke var tilstrekkelig kjølt ned. Det amerikanske mattilsynet så også urene kjøkken, gamle og muggede produkter og ansatte som ikke vasket hendene. Over fire år avdekket FDA 1500 brudd hos flymatleverandørene. Det de definerer som «signifikante» brudd forekom også i mye større grad enn i den vanlige matindustrien.SAS tar saken på alvor. - Vi bruker ulike cateringselskaper på våre stasjoner i USA, og det er viktig for oss å påpeke at vi stiller strenge krav til våre leverandører. Vi har tett oppfølging, og gjennomfører også egne kontroller, sier Tormod Sandstø, kommunikasjonsrådgiver i SAS, til VG. Han påpeker at han ikke kjenner detaljene i rapporten, og derfor uttaler seg på generelt grunnlag. - Vi er svært opptatt av matsikkerhet i SAS, og vi jobber systematisk med dette for å sikre en høyest mulig kvalitet på vår servering om bord. Vi kan også slå fast at blant våre 27 millioner passasjerer årlig er det svært få episoder knyttet til matsikkerhet, sier Sandstø.I sitt tilsvar til ABC News sier Gate Gourmet at «ingen av observasjonene indikerer en direkte helsetrussel for passasjerene», og at de heller ikke har ført til advarsler fra FDA. De understreker imidlertid at de tar matsikkerheten på alvor, og vil fikse opp i problemene umiddelbart. - Gate Gourmet har som mål å være i et hundre prosent overensstemmelse med alle helse- og sikkerhetsforskrifter, til enhver tid, sier leverandøren i en uttalelse til ABC News. Avdelingssjef Arne Austrheim i Gate Gourmet Norge ønsker ikke å uttale seg om saken. VG lyktes ikke i å få tak i Gate Gourmets pressesjefer i Zürich og USA.
Flymatleverandør som SAS bruker får massiv slakt av det amerikanske mattilsynet.